Opod ondersoek polisieskietery in Lusikisiki(Foto: SA Polisie) Die onafhanklike polisieondersoek-direktoraat (Opod) ondersoek die omstandighede waartydens ŉ inwoner Woensdag in Lusikisiki in die Oos-Kaap dood is. “Na bewering het twee polisiebeamptes skote met hul dienspistole afgevuur toe hulle ŉ verdagte teëgekom het wat hulle met klippe bestook en met ŉ mes bestorm het,” het Ndileka Cola, woordvoerder van Opod, gesê. Die man het glo vroeër sy vrou met ŉ mes doodgesteek en toe weggehardloop. “Beamptes van die Lusikisiki-honde-eenheid en onlustebeheer het op die voorval reageer.” ŉ Polisiehond het die beamptes gelei tot waar die man onder ŉ oorhang weggekruip het. “Hy was met groot rotse omring en daar was slegs een ingangspunt. Die beamptes kon nie weghardloop nie, omdat hulle hul eie lewe in gevaar sou stel oor die terrein. Hulle het geen ander keuse gehad as om hulself te verdedig nie,” het Cola bygevoeg. ŉ Nadoodse ondersoek is Donderdag gedoen. Opod se ondersoekbeampte het die ondersoek bygewoon en die ondersoek duur voort.